Diari Oficial de la Generalitat Valenciana


Sumari del DOGV 9625, del 26-06-2023 (2023/7111)

RESOLUCIÓ de 19 de juny de 2023, del director general de Medi Natural i d'Avaluació Ambiental, de desenvolupament per a la temporada 2023-2024 de l'Ordre 13/2022, de 5 d'agost, de la Conselleria d'Agricultura, Desenvolupament Rural, Emergència Climàtica i Transició Ecològica, de veda per la qual es fixen els períodes hàbils i normes de caça en les zones comunes i s'estableixen altres regulacions en els vedats de caça i zones de caça controlada a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9625

Data del DOGV
:   26-06-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/7111


Data del document
:   19-06-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * caça

RESOLUCIÓ de 19 de juny de 2023, del director general de Medi Natural i d'Avaluació Ambiental, de desenvolupament per a la temporada 2023-2024 de l'Ordre 13/2022, de 5 d'agost, de la Conselleria d'Agricultura, Desenvolupament Rural, Emergència Climàtica i Transició Ecològica, de veda per la qual es fixen els períodes hàbils i normes de caça en les zones comunes i s'estableixen altres regulacions en els vedats de caça i zones de caça controlada a la Comunitat Valenciana. [2023/7111]  
Segons s'estableix en la disposició final segona de l'Ordre 13/2022, de 5 d'agost, anualment i amb suficient antelació a l'inici de la temporada cinegètica, mitjançant resolució d'aquesta direcció general, es publicaran les dates concretes d'obertura i tancament corresponents als períodes hàbils de caça definits per a les diferents espècies en la citada ordre de vedes (els quals hauran de regir en cada temporada), així com els dies hàbils i condicions específiques per a cada modalitat de caça.  
  
En base a l'informe tècnic sobre l'estat de conservació de les poblacions emés pel Servei de Caça i Pesca, en el qual s'analitza cada situació particular a partir dels seus nivells i tendències, productivitat i distribució geogràfica, a fi de garantir la sostenibilitat i plena compatibilitat de l'activitat cinegètica amb el manteniment de les espècies en un estat de conservació favorable,  
I com a conseqüència de l'entrada en vigor de noves regulacions d'àmbit europeu que afecten l'activitat cinegètica en zones humides; en particular, el Reglament (UE) 2021/57 de la Comissió de 25 de gener de 2021, que modifica, pel que respecta al plom en la munició de les armes de foc utilitzades en els aiguamolls o en els seus voltants, l'annex XVII del Reglament (CE) núm. 1907/2006 del Parlament Europeu i del Consell, relatiu al registre, l'avaluació, l'autorització i la restricció de les substàncies i preparats químics (REACH).  
  
Prèvia consulta amb les comissions territorials de caça d'Alacant, Castelló i València, i oït el Consell Valencià de la Caça reunit el 15 de març d'enguany; fent ús de les facultats que tinc atribuïdes, resolc:  
  
  
Primer  
Establir, a l'empara de l'Ordre 13/2022, de 5 d'agost, els següents períodes hàbils de caça per a la temporada 2023-2024, així com altres regulacions que hauran de tindre's en compte en el desenvolupament de l'activitat cinegètica:  
1. En les zones comunes de caça de la Comunitat Valenciana  
1.1. La caça del conill amb gossos i sense armes  
Període: des del 16 de juliol al 25 de desembre de 2023. Dies hàbils: dijous, dissabtes, diumenges i festius autonòmics i nacionals. Horari general. Condicions específiques: màxim de dotze gossos per caçador i vint per grup de caçadors. Queda prohibit l'ús de llebrers.  
  
1.2. Falconeria  
Caça amb ocells de falconeria: Període: des del 12 d'octubre de 2023 fins al 7 de gener de 2024. Dies hàbils: tots els dies. Horari general. Condicions específiques: es permet per a totes les espècies cinegètiques de caça menor, excepte en el cas de la perdiu en què s'avança el tancament de la temporada al 5 de novembre i la llebre sobre la qual no està permesa l'activitat cinegètica. S'autoritza la caça amb auxili de fins a dos gossos per falconer per a alçar les peces.  
Entrenament d'ocells de falconeria: Període: tot l'any amb cimbell artificial, i des de l'1 de juliol de 2023 fins al 29 de febrer de 2024 amb peces de fuita, degudament marcades. Dies hàbils: tots els dies. Horari general.  
1.3. Caça amb arc i/o ballesta  
En qualsevol modalitat en la qual estiga previst l'ús d'armes, podrà emprar-se de manera equivalent a les armes de foc l'arc i/o ballesta incloses en la categoria 7a de classificació d'armes, del Reial decret 137/1993, de 29 de gener, pel qual s'aprova el Reglament d'armes.  
  
1.4. Caça menor en lloc fix  
Període: del 12 d'octubre al 6 de desembre de 2023. Dies hàbils: dissabtes, diumenges i festius autonòmics i nacionals. Horari general. Contingent màxim de 25 tords per caçador i dia. Condicions específiques: per a la caça de tords i estornells poden emprar-se únicament com a reclams els xiulets o membranes de boca o de manxa, així com els reclams naturals de tord comú, tord ala-roig o estornell comú en un número no superior a cinc per espècie. Cada caçador podrà auxiliar-se de fins a un màxim de dos gossos per al cobrament de les peces. Per a desplaçar-se als llocs caldrà portar les armes enfundades, o bé, descarregades i obertes. En aquesta modalitat, prèviament a la ubicació del lloc, el caçador comprovarà les franges de seguretat establides en l'article 39 de la Llei 13/2004, de 27 de desembre, de caça de la Comunitat Valenciana, així com el camp de tir possible per a evitar que els perdigons caiguen en aquestes franges.  
1.5. Caça menor al salt o en mà  
Període: del 12 d'octubre al 6 de desembre de 2023, a realitzar sobre les espècies classificades de ploma no aquàtiques i de pèl, excepte la perdiu que avança el tancament de la temporada al 5 de novembre i la llebre sobre la qual no es permet l'activitat cinegètica. Dies hàbils: dissabtes, diumenges i festius autonòmics i nacionals. Horari general. Condicions específiques: s'estableix un contingent per a la perdiu d'una peça per caçador i dia; i de manera general, l'ús d'un màxim de dos gossos per caçador.  
1.6. Caça del senglar  
Modalitats: ganxo, batuda, al salt o en mà i per acostament. Període: de l'1 de setembre de 2023 al 29 de febrer de 2024. Condicions específiques: les establides en la preceptiva autorització de la direcció territorial de la Conselleria d'Agricultura, Desenvolupament Rural, Emergència Climàtica i Transició Ecològica.  
Modalitat: espera o aguait. Període: tot l'any. Condicions específiques: les establides en la preceptiva autorització de la direcció territorial de la Conselleria d'Agricultura, Desenvolupament Rural, Emergència Climàtica i Transició Ecològica. En aquests casos estarà legitimat per a sol·licitar-les el propietari de les parcel·les afectades i el titular del ben danyat, o amb la conformitat dels anteriors, federacions, associacions o clubs de caçadors i caçadores, associacions d'agricultors i agricultores, associacions de propietaris i propietàries, o l'ajuntament de la localitat. Aquest tipus de control només podrà concedir-se en els cultius i el seu entorn pròxim de fins a 100 metres, des de quinze dies abans de l'inici previsible dels danys fins a la collita o última collita. Per a aquests controls no podrà establir-se cap mena d'esquer o atraient.  
  
2. Caça de migratòries en vedats de caça i zones de caça controlada  
Per a aquells terrenys delimitats i zones de caça controlada que en el seu pla tècnic d'ordenació cinegètica tinguen aprovada aquesta modalitat:  
2.1. Mitja veda  
a) En lloc fix. Espècies: tudó, colom salvatge, estornell vulgar, garsa i rabosa. Període: del 20 d'agost de 2023 al 17 de setembre de 2023. Dies hàbils: dijous, dissabtes, diumenges i festius autonòmics i nacionals. Condicions específiques: cada caçador podrà auxiliar-se de fins a un màxim de dos gossos per al cobrament de les peces.  
b) Al salt o en mà. Espècie: guatla comuna. Període: del 13 d'agost al 10 de setembre de 2023. Dies hàbils: dissabtes, diumenges i festius autonòmics i nacionals. Contingent: màxim vuit exemplars per caçador i dia.  
2.2. Pròrroga de la caça de tords i estornells en lloc fix  
Període: del tancament de la temporada general de caça menor fins a l'11 de febrer de 2024. Dies hàbils: dissabtes, diumenges i festius autonòmics i nacionals. Contingent: màxim 25 tords per caçador i dia.  
2.3. Ocells aquàtics  
Període: del 12 d'octubre de 2023 a l'11 de febrer de 2024, excepte en els vedats situats en els aiguamolls del sud d'Alacant - El Fondó, Les Salinas de Santa Pola i El Fondó d'Amorós - en què es retarda l'obertura a l'1 de novembre de 2023.  
El període serà inferior si així està disposat en les resolucions aprovatòries dels plans tècnics d'ordenació cinegètica.  
Al Parc Natural de l'Albufera el calendari per a cada vedat el resoldrà el director general de Medi Natural i d'Avaluació Ambiental, segons el Pla tècnic d'Ordenació Cinegètica i dins del que s'estableix en les normes del Parc.  
2.4. Becada  
Temporada general. Modalitat al salt. Període: del 12 de novembre de 2023 al 4 de febrer de 2024. Dies hàbils: els establits en la resolució aprovatòria del Pla tècnic d'ordenació cinegètica. Contingent: màxim tres becades per caçador i dia.  
3. Caça de la perdiu amb reclam  
En els vedats de caça i zones de caça controlada en les quals la resolució aprovatòria del Pla tècnic d'ordenació cinegètica autoritze la modalitat de perdiu amb reclam sense definir la data límit per al tancament, aquesta serà el dia 29 de febrer de 2024.  
4. Prohibicions temporals sobre la fauna cinegètica  
Es prorroga durant la temporada 2023-2024 la moratòria en la caça de la tórtora europea (Streptopelia turtur), el colom xixella (Columba oenas), el roncadell (Anas querquedula) i la gralla (Corvus monedula) en tota mena d'espais cinegètics d'acord amb allò recollit en l'article 3 de l'Ordre 13/2022.  
5. Horari general  
L'horari de caça permés de manera general en l'àmbit de la Comunitat Valenciana comprén des del crepuscle civil matutí fins al crepuscle civil vespertí, d'acord amb el que s'estableix en l'annex d'aquesta resolució. Els vedats de caça d'aquàtiques es regiran pels horaris aprovats en les respectives resolucions aprovatòries dels seus plans tècnics d'ordenació cinegètica i/o calendaris de caça, sense perjudici de la seua modificació per la Direcció General de Medi Natural i d'Avaluació Ambiental per a situacions concretes que requerisquen alguna limitació.  
  
6. Ús de munició de plom en aiguamolls i el seu entorn  
En la pràctica de les modalitats esportives de caça queden prohibits el transport i ús de municions de plom en aiguamolls i a menys de cent metres d'aquests durant l'exercici de la caça o dirigint-se a disparar a aquests espais. Aquesta prohibició serà aplicable també a les tècniques de caça per raons de control o gestió d'espècies de caça menor realitzades mitjançant armes de foc.  
7. Memòries i plans anuals de gestió dels espais cinegètics i resultats dels controls en zones comunes de caça  
D'acord amb l'article 46 de la Llei 13/2004, el titular de cada espai cinegètic haurà de presentar abans del 30 de juny de 2024, en el model normalitzat publicat en la web de la Generalitat https://www.gva.es/es/inicio/procedimientos'id\_proc=16370 una memòria anual corresponent a l'activitat cinegètica compresa entre l'1 de juny de 2023 i el 31 de maig de 2024.  
Aquesta memòria i pla anual de gestió haurà d'ajustar-se al que es disposa en la Guia per a l'emplenament de la memòria i pla anual de gestió en vedats i zones de caça controlada, publicada també en la pàgina web de la Generalitat: https://www.gva.es/descarregues/2023/04/21554-guia\_nueva\_para\_la\_solicitud\_de\_aprobacion\_de\_memoria\_y\_plan\_anual\_marzo\_2023.pdf  
Els aprofitaments i controls expressament autoritzats per les direccions territorials en zones comunes de caça estaran també subjectes a l'obligació de presentar un informe de resultats, el contingut del qual estarà fixat en el condicionat de l'autorització.  
  
Contra aquesta Resolució, que no esgota la via administrativa, es podrà presentar recurs d'alçada davant el secretari autonòmic d'Emergència Climàtica i Transició Ecològica, en el termini d'un mes des de l'endemà de la publicació en el Diari Oficial de la Generalitat Valenciana, d'acord amb el que es disposa en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 19 de juny de 2023.- El director general de Medi natural i d'Avaluació Ambiental: Julio Ramón Gómez Vivo.  
  
  
  
  
Annex   
Hores del crepuscle civil a efectes cinegètics en la Comunitat Valenciana (temporada 2023-2024).  
  
Quinzena Any Inici del  
CCM (hora) Fi del CCV (hora)  
1a juliol 2023 6.05 22.04  
2a juliol 2023 6.16 21.59  
1a agost 2023 6.31 21.44  
2a agost 2023 6.46 21.25  
1a setembre 2023 7.02 21.01  
2a setembre 2023 7.16 20.36  
1a octubre 2023 7.30 20.11  
2a octubre 2023 7.45 19.49  
1a novembre 2023 7.01 18.28  
2a novembre 2023 7.17 18.14  
1a desembre 2023 7.32 18.08  
2a desembre 2023 7.44 18.09  
1a gener 2024 7.51 18.18  
2a gener 2024 7.50 18.31  
1a febrer 2024 7.40 18.49  
2a febrer 2024 7.25 19.05  
1a març 2024 7.06 19.20  
2a març 2024 6.43 19.36  
1a abril 2024 7.17 20.52  
2a abril 2024 6.54 21.08  
1a maig 2024 6.32 21.24  
2a maig 2024 6.15 21.40  
1a juny 2024 6.04 21.54  
2a juny 2024 6.01 22.03  
  
  
- CCM: crespuscle civil matutí.  
- CCV: crepuscle civil vespertí.